Broj: 711-I-2299-P-233-20/22-13-23

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Stjepana Kožića, župana Zagrebačke županije**,na 191. sjednici, održanoj 21. listopada 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Stjepana Kožića, župana Zagrebačke županije, neće se pokrenuti, s obzirom da iz prikupljenih podataka i dokumentacije u vezi zapošljavanja kćeri dužnosnika u trgovačkom društvu Poduzetnički centar Zagrebačke županije d.o.o. te sina i nećaka dužnosnika u Županijskoj upravi za ceste Zagrebačke županije, ne proizlazi da bi u postupanju dužnosnika došlo do moguće povrede odredbi ZSSI-a.**

Obrazloženje

 Povjerenstvo je dana 13. listopada 2020. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3677-P-233/20-01-2. U predmetnoj prijavi navodi se da je Stjepan Kožić, župan Zagrebačke županije, zaposlio svoju kćer u Razvojnoj agenciji Zagrebačke županije, kojoj je osnivač Zagrebačka županija, te sina u Županijsku ustanovu za ceste u kojoj je ujedno zaposlio i svog nećaka. Podnositelj prijave je iste navode ponovio i u prijavi koju je Povjerenstvo zaprimilo 19. listopada 2020. pod poslovnim brojem: 711-U-3742-P-233/20-02-2.

 Člankom 3. stavkom 1. točkom 38. ZSSI-a propisano je da su župani i gradonačelnik Grada Zagreba i njihovi zamjenici dužnosnici u smislu navedenog Zakona.

Uvidom u Registar dužnosnika, kojeg ustrojava i vodi Povjerenstvo, utvrđeno je da je Stjepan Kožić obnašao dužnost župana Zagrebačke županije u mandatima 2013. – 2017. i 2017. – 2021. te da istu dužnost obnaša od 7. lipnja 2021. do danas. Slijedom navedenog, povodom obnašanja navedene dužnosti, dužnosnik Stjepan Kožić bio je u obvezi postupati sukladno odredbama ZSSI-a.

Uvidom u Registar imovinskih kartica, kojeg također ustrojava i vodi Povjerenstvo, utvrđeno je da je dužnosnik Stjepan Kožić naveo sljedeće podatke o djeci:……………………… …….................................. te njihove OIB-ove.

U svrhu utvrđivanja činjenica u postupku iz nadležnosti Povjerenstva od trgovačkog društva Poduzetnički centar Zagrebačke županije d.o.o. Povjerenstvo je dopisom Broj: 711-I-496-P-233-20/21-04-11 od 22. ožujka 2021. zatražilo podatke je li i od kada osoba …………. zaposlena u tom trgovačkom društvu odnosno pravnom predniku Regionalnoj razvojnoj agenciji Zagrebačke županije d.o.o. te ako jest, zatraženo je očitovanje je li proveden javni natječaj i tko je i kada odlučivao o zapošljavanju. Posebno je zatraženo navesti u kojem je razdoblju i u kojim tijelima navedenog trgovačkog društva bio član dužnosnik Stjepan Kožić i je li i na koji način sudjelovao u zapošljavanju ranije spomenute osobe.

Na spomenuto traženje trgovačko društvo Poduzetnički centar Zagrebačke županije d.o.o. odgovorilo je dopisom od 6. travnja 2021., Ur.broj: 122/21-1, u kojem je navelo da je …………. bila zaposlenica navedenog društva odnosno tadašnje Regionalne razvojne agencije Zagrebačke županije d.o.o. u razdoblju od 2. ožujka 2016. do 6. prosinca 2018. Dalje se navodi da je s………. ……………. sklopljen Ugovor o radu na neodređeno vrijeme odmah nakon provedenog stručnog osposobljavanja bez zasnivanja radnog odnosa u trajanju od 12 mjeseci (2. ožujka 2015. do 1. ožujka 2016.) nakon što su se ostvarili svi uvjeti te prema tadašnjim organizacijskim potrebama i prema Planu poslovanja i programu rada za 2015. i 2016. godinu te Sistematizaciji radnih mjesta. Društvo je tijekom godina često koristilo mjeru Hrvatskog zavoda za zapošljavanje (u daljnjem tekstu: HZZ) te imalo pripravnike na stručnom osposobljavanju bez zasnivanja radnog odnosa sukladno planu poslovanja i programu rada te su tijekom 2015. na programu stručnog osposobljavanja bile primljene još tri osobe uz ……….. U nastavku dopisa navodi se da opis poslova koje je …………. obavljala tijekom stručnog osposobljavanja te se navodi da je odgovarajuće iskustvo koje je osoba stekla tijekom stručnog osposobljavanja, radne vještine i sposobnosti koje je iskazala te obavljanje poslova odgovorno i savjesno doprinijelo pozitivnoj odluci o zapošljavanju na poziciju stručnog suradnika za razvoj. Također je napomenuto da se nije provodio javni natječaj jer trgovačko društvo nema obvezu provedbe javnog natječaja za prijem u radni odnos tako da je tadašnji direktor Zlatko Herček donio oduku o zapošljavanju spomenute osobe, a dodatni benefit koji je društvo ostvarilo zapošljavanjem imenovane od strane HZZ-a je sufinanciranje od 21.000,00 kuna. U dopisu se ujedno navodi da su od osnivanja pa do 17. rujna 2018. Skupštinu društva Regionalna razvojna agencija Zagrebačke županije d.o.o. činili Zagrebačka županija i osam gradova s područja navedene županije te da je dužnosnik Stjepan Kožić kao župan Zagrebačke županije i njezin ovlašteni predstavnik sudjelovao u radu Skupštine društva i to kao njezin predsjednik po provedenom izboru. Skupština društva je obavljala poslove iz svoje nadležnosti sukladno Zakonu o trgovačkim društvima i Društvenom ugovoru pri čemu nije imala ovlasti donositi odluke o zapošljavanju djelatnika niti su predstavnici osnivača (župan i gradonačelnici) sudjelovali u postupcima zapošljavanja djelatnika već je navedene poslove obavljala Uprava društva te da prema tome dužnosnik Stjepan Kožić nije sudjelovao u postupku zapošljavanja gore spomenute osobe. U privitku navedenog dopisa dostavljena je preslika prijave potrebe za radnikom i zahtjev za stručno osposobljavanje bez zasnivanja radnog odnosa HZZ-u za razdoblje 2. ožujka 2015. do 1. ožujka 2016. te Program uvođenja u posao osobe na stručnom osposobljavanju bez zasnivanja radnog odnosa, preslika Obavijesti HZZ-a o ocjeni Zahtjeva od 26. veljače 2015., preslika Ugovora o stručnom osposobljavanju bez zasnivanja radnog odnosa sklopljen 2. ožujka 2015. s ………………, preslika Zahtjeva za ostvarivanje prava na novčanu pomoć za vrijeme trajanja stručnog osposobljavanja bez zasnivanja radnog odnosa od 2. ožujka 2015., preslika Prijave o početku osiguranja za …………….. od 5. ožujka 2015., preslika Tripartitnog Ugovora o međusobnim pravima i obvezama u svezi stručnog osposobljavanja za rad bez zasnivanja radnog odnosa od 6. ožujka 2015. s HZZ-om i ………………, preslika Ugovora o radu na neodređeno vrijeme sklopljen 25. veljače 2016. s ……………, preslika Ugovora o sufinanciranju zapošljavanja nakon stručnog osposobljavanja sklopljen 10. svibnja 2016. s HZZ-om za obvezu sufinanciranja zapošljavanja ………….., preslika evidencije o radnicima za Maju Kožić te preslike prijave o početku osiguranja za …………….. od 7. ožujka 2016. i 6. prosinca 2018.

Također, Povjerenstvo je dopisom Broj: 711-I-497-P-233-20/21-05-11 od 22. ožujka 2021. zatražilo podatke od Županijske uprave za ceste Zagrebačke županije jesu li i od kada …………….. i ……………… zaposleni u navedenoj ustanovi te ako jesu, je li se provodio natječaj te tko je i kada odlučivao o zapošljavanju te je li i u kojem razdoblju dužnosnik Stjepan Kožić bio član tijela Županijske uprave za ceste Zagrebačke županije i je li sudjelovao u postupcima zapošljavanja ranije navedenih osoba.

Na spomenuto traženje Županijska uprava za ceste Zagrebačke županije odgovorila je dopisom KLASA: 340-01/21-01/47, URBROJ: 238/1-15-21-2, od 23. travnja 2021., u kojem se navodi da je dužnosnik Stjepan Kožić bio ravnatelj Županijske uprave za ceste Zagrebačke županije u razdoblju od 1. veljače 1998. do 31. srpnja 2001. Također se navodi da je ………… …………… primljen na radno mjesto stručnog suradnika za održavanje i zaštitu županijskih i lokalnih cesta na temelju javnog natječaja objavljenog u Vjesniku dana 29. siječnja 2001. U privitku dopisa dostavljena je preslika navedenog natječaja objavljenog u Vjesniku, preslika Zapisnika sa sjednice Povjerenstva za odabir kandidata od 19. veljače 2001., KLASA: UP/I-112-02/01-01/001, Rješenja o izvršenom izboru kandidata od 13. ožujka 2001., KLASA: UP/I-112-02/01-01/02, URBROJ: 238-31-01-1, i Ugovora o radu od 19. ožujka 2001., KLASA: UP/I-112-02/01-01/002, URBROJ: 238-31-01-2, sklopljen između ravnatelja Stjepana Kožića i ………. …………….. U vrijeme prijema ………………… u radni odnos Stjepan Kožić bio je ravnatelj Županijske uprave za ceste Zagrebačke županije, a temeljem članka 24. stavka 7. Statuta Županijske uprave za ceste Zagrebačke županije (Glasnik Zagrebačke županije 9/97) ravnatelj vodi postupak i odlučuje o izboru kandidata pri zapošljavanju te provodi postupak prava i obveza s temelja rada zaposlenika.

U nastavku dopisa navodi se da je ……………. primljen u Županijsku upravu za ceste Zagrebačke županije temeljem javnog natječaja 6. kolovoza 2007. te da u pismohrani nije pronađena natječajna dokumentacija. Također se navodi da u vrijeme zapošljavanja ……….. …………, Stjepan Kožić nije bio ravnatelj Županijske uprave za ceste Zagrebačke županije i nije mogao sudjelovati u zapošljavanju. U privitku dopisa se dostavljaju preslike Ugovora o radu na određeno vrijeme od 6. kolovoza 2007. KLASA: UP/I-112-06/07-01/001, URBROJ: 238/1-15-07-1, sklopljen između Županijske uprave za ceste Zagrebačke županije, zastupane po ravnatelju Zdenku Majzecu, i ………………. te Ugovor o radu na neodređeno vrijeme od 6. kolovoza 2008. KLASA: UP/I-112-02/08-01/001, URBROJ: 231/1-15-08-2, sklopljen između Županijske uprave za ceste Zagrebačke županije, zastupane po ravnatelju Zdenku Majzecu, i ……………….

Povjerenstvo je dopisom Broj: 711-I-1711-P-233-20/22-11-23 od 5. rujna 2022. od trgovačkog društva Poduzetnički centar Zagrebačke županije d.o.o. zatražilo dodatno očitovanje je li Skupština navedenog društva za vrijeme dok je član Skupštine bio Stjepan Kožić usvajala ili odlučivala o Izvješćima direktora društva (Uprave) o stanju (poslovanju) društva ili bilo kojeg drugog Izvješća koje je Uprava dostavila Skupštini na odlučivanje, donosila odluke o davanju razrješnice direktoru društva; o uporabi dobiti na način da dio dobiti bude isplaćen direktoru društva; o postavljanju zahtjeva društva za naknadu štete protiv članova Uprave ili koju drugu odluku koja se izravno odnosi na status i materijalna prava direktora društva, te ako jest, pozvano je društvo dostaviti predmetne odluke (zapisnike sa sjednice Skupštine).

U odgovoru na spomenuto traženje trgovačko društvo Poduzetnički centar Zagrebačke županije d.o.o. je u dopisu od 29. rujna 2022., Urbroj: 428/22-1, navelo da je Stjepan Kožić kao zastupnik u svojstvu župana Zagrebačke županije član Skupštine društva od njegovog osnivanja 21. listopada 2003., odnosno od upisa u sudski registar 4. siječnja 2004. Također se navodi da su od osnivanja društva do 17. rujna 2018. članovi/osnivači društva, pored Zagrebačke županije, Grad Dugo Selo, Grad Ivanić-Grad, Grad Jastrebarsko, Grad Samobor, Grad Sveti Ivan Zelina, Grad Velika Gorica, Grad Vrbovec i Grad Zaprešić, a nakon rujna 2018. Zagrebačka županija je jedini član/osnivač društva. Pored Skupštine i Uprave, društvo je imalo i Nadzorni odbor koji je djelovao od osnivanja društva do ukidanja Nadzornog odbora kao organa društva 16. srpnja 2019. U nastavku se navodi da je po pozitivnom očitovanju Nadzornog odbora Skupština društva donosila odluke o prihvaćanju Izvješća Uprave o stanju društva kao i o prihvaćanju temeljnih financijskih izvještaja sve do ukidanja Nadzornog odbora 16. srpnja 2019. te da direktno na prijedlog Uprave Skupština donosi odluke o prihvaćanju Izvješća Uprave o stanju Društva kao i o prihvaćanju temeljnih financijskih izvještaja od 2. lipnja 2020. kada je bila prva izvještajna skupština nakon ukidanja Nadzornog odbora. Također, po pozitivnom očitovanju Nadzornog odbora Skupština društva je donosila odluke o davanju razrješnice direktoru društva do ukidanja Nadzornog odbora, a direktno po dostavi od strane Uprave, Skupština donosi odluke o davanju razrješnice direktoru od 2. lipnja 2020. Odluke o uporabi na način da dio dobiti bude isplaćen direktoru društva, odluke o postavljanju zahtjeva društva za naknadu štete protiv članova Uprave i odluke koje se izravno odnose na status i materijalna prava direktora društva Skupština društva nije donosila.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Nastavno na sve navedeno, u odnosu na zapošljavanje kćeri dužnosnika …………….. u trgovačkom društvu Poduzetnički centar Zagrebačke županije d.o.o., ranije Regionalna razvojna agencija Zagrebačke županije d.o.o., utvrđeno je da je tadašnji direktor Zlatko Herček s kćeri dužnosnika 2. ožujka 2015. sklopio Ugovor o stručnom osposobljavanju za rad bez zasnivanja radnog odnosa, a 2. ožujka 2016. Ugovor o radu na neodređeno vrijeme, te da sklapanju navedenih ugovora nije prethodio postupak javnog natječaja jer trgovačko društvo nije bilo u obvezi isti provoditi. Također, utvrđeno je da je Stjepan Kožić u navedenom razdoblju bio predsjednik Skupštine navedenog trgovačkog društva, no da u spornom razdoblju Skupština društva nije donosila odluke o uporabi na način da dio dobiti bude isplaćen direktoru društva, odluke o postavljanju zahtjeva društva za naknadu štete protiv članova Uprave i odluke koje se izravno odnose na status i materijalna prava direktora društva, a tek po pozitivnom očitovanju Nadzornog odbora Skupština je donosila odluke o prihvaćanju Izvješća Uprave o stanju društva, kao i o prihvaćanju temeljnih financijskih izvještaja, te odluke o davanju razrješnice direktoru društva. Skupština društva nije imala ovlasti donositi odluke o zapošljavanju djelatnika niti su predstavnici osnivača sudjelovali u postupcima zapošljavanja djelatnika.

Povjerenstvo nastavno na utvrđene činjenice zaključuje da iz istih ne proizlazi da je u postupanju dužnosnika Stjepana Kožića, župana Zagrebačke županije, koji je u vrijeme zapošljavanja njegove kćeri u trgovačkom društvu Poduzetnički centar Zagrebačke županije d.o.o. bio predsjednik Skupštine toga društva, došlo do povrede odredbi ZSSI-a budući da nije sudjelovao u postupku zapošljavanja već su poslovi zapošljavanja bili u ovlasti Uprave, a Skupština društva u istom razdoblju nije donosila odluke vezane uz poslovanje društva bez prethodnog pozitivnog očitovanja Nadzornog odbora.

Vezano uz zapošljavanje sina dužnosnika …………… utvrđeno je da je njegovom zapošljavanju 2007. godine u Županijskoj upravi za ceste Zagrebačke županije prethodila provedba javnog natječaja te da je Ugovore o radu s radnikom od 6. kolovoza 2007. i 6. kolovoza 2008. sklopio tadašnji ravnatelj Županijske uprave za ceste Zagrebačke županije Zdenko Majzec, a u odnosu na zapošljavanje …………………. utvrđeno je da je Stjepan Kožić 19. ožujka 2001. u svojstvu ravnatelja Županijske uprave za ceste Zagrebačke županije sklopio s istim Ugovor o radu po provedenom javnom natječaju.

Stjepan Kožić u razdoblju od 1. veljače 1998. do 31. srpnja 2001., kada je bio ravnatelj Županijske uprave za ceste Zagrebačke županije i sklopio Ugovor o radu s ……………………, te tijekom 2007. i 2008. godine, kada je sin dužnosnika zaposlen u Županijskoj upravi za ceste Zagrebačke županije, nije bio dužnosnik u smislu tada važećeg Zakona o obvezama i pravima državnih dužnosnika („Narodne novine“, br. 101/98., 135/98., 105/99., 25/00., 73/00., 30/01., 59/01. i 114/01.) odnosno Zakona o sprječavanju sukoba interesa u obnašanju javnih dužnosti („Narodne novine“, br. 163/03., 94/04., 48/05., 141/06. i 60/08.) slijedom čega ne postoji osnova za utvrđivanje povrede odredbi navedenih zakona od strane dužnosnika. S obzirom na navedeno, za ………………… u ovom postupku nije kao pravno odlučno utvrđivano niti je li isti nećak dužnosnika.

Slijedom svega navedenog, odlučeno je kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Stjepan Kožić, osobnom dostavom
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana